Dlamini-Zuma kan nie redes vir regulasies gee | Netwerk24
Deur Jan Gerber, News24 23 Junie 2020 19:22
Nkosazana Dlamini-Zuma, minister van samewerkende regering en tradisionele sake, kan nie die redes gee waarom die Covid-19-pandemie tot ’n nasionale ramp verklaar is nie.
Die “wetenskaplike gronde” waarom die verkoop van tabakprodukte verbied word, is ook nie beskikbaar nie, asook nie die redes waarom die verkoop van drank tydens die vlak 3-inperking toegelaat word nie.
Nkosazana Dlamini-Zuma, minister van samewerkende regering en tradisionele sake. Foto: Gallo Images
Dit is volgens Dlamini-Zuma se onlangse skriftelike antwoorde op vrae wat deur opposisie-LP’s gestel is en wat die afgelope week gepubliseer is.
Gizella Opperman, DA-LP, het die minister gevra: “Wat is die redes vir die besluit om Covid-19 tot ’n nasionale ramp te verklaar in plaas van ’n provinsiale of plaaslike ramp, en watter data is gebruik om die ramp ingevolge die Wet op Rampbestuur, wet 57 van 2002, te klassifiseer?
Dlamini-Zuma se volledige antwoord lui: “Die redes vir die besluit om Covid-19 tot ’n nasionale ramp te verklaar sal aan die agbare lid voorgelê word sodra die gedetailleerde inligting beskikbaar is. Dankie.”
Zakhele Mbhele, nog ’n DA-LP, wou weet wat die wetenskaplike gronde is wat die verbod op die verkoop van tabakprodukte regverdig.
Hy het presies dieselfde reaksie as Opperman van die minister ontvang.
Die redes vir die besluit om Covid-19 tot ’n nasionale ramp te verklaar sal aan die agbare lid voorgelê word sodra die gedetailleerde inligting beskikbaar is. Dankie.
Parlementêre vrae word as ’n noodsaaklike meganisme beskou om ministers verantwoordbaar te hou. Die DA het in die verlede ook gekla dat Dlamini-Zuma nie op vrae reageer nie, en die onbeskikbaarheid van die inligting wat aangevra word as ’n verskoning gebruik.
Dlamini-Zuma, wat ’n sleutelrol in die reaksie van die regering op die Covid-19-pandemie speel, het telkens hierdie verskoning gebruik op vrae wat sedert Donderdag aan haar gestel is. In sommige gevalle het sy die persoon wat die vraag gevra het, na ’n ander departement verwys.
In een geval kon Mlindi Nhlanhla, DA-LP in die Nasionale Raad van Provinsies, darem meer as die standaard-reaksie by die minister kry. Nhlanhla het gevra of ministers toegelaat word om enige inperkingsregulasies te verander as dit hul departement raak.
In haar antwoord hierop skryf Dlamini-Zuma: “Die Wet op Rampbestuur bemagtig die minister van samewerkende regering en tradisionele sake, ná raadpleging van die kabinet, om regulasies uit te vaardig of aanwysings uit te reik of magtiging vir die uitreiking van aanwysings te gee. Die posisie of toepaslike besonderhede sal aan die agbare lid voorgelê word sodra dit beskikbaar is.”
Meer oor: Nkosazana Dlamini-Zuma | Nasionale Vergadering | Pandemie | Redes | Regulasie | Koronavirus | Nasionale Ramp | Covid-19
Tabakverbod: Minister stel haar saak
Regering sal in hof moet verduidelik oor vlak 3
Dlamini-Zuma vertraag hofsaak oor salonne